'जानबूझकर पाक चौकी पर नाटो ने किया हमला'  
मेजर जनरल ने कहा कि पहली चौकी पर हमले के बाद ही उन्हें बता दिया गया था कि यह पाक की सुरक्षा चौकी है, लेकिन नाटो के ने इसके बावजूद हमला कर दिया।
पाकिस्तान की सेना ने शनिवार को अपने क्षेत्र में हुए उत्तर अटलांटिक संधि संगठन (नाटो) के हमले को 'बिना उकसावे के की गई आक्रामक कार्रवाई' करार दिया। उन्हें पहले ही बता दिया गया था कि वे पाकिस्तानी सुरक्षा चौकियों पर हमला करने जा रहे हैं, लेकिन उन्होंने सेना की नहीं सुनी।  नाटो की अगुवाई में अंतर्राष्ट्रीय सुरक्षा सहायता बल (आईएसएएफ) द्वारा किए गए हमले के बारे में सैन्य अभियान के महानिदेशक मेजर जनरल इशफाक नदीम ने कहा कि पहली चौकी पर हमले के बाद ही उन्हें बता दिया गया था कि यह पाकिस्तान की सुरक्षा चौकी है, लेकिन नाटो के हेलीकॉप्टर ने इसके बावजूद दूसरी चौकी पर हमला कर दिया।  रावलपिंडी में सेना मुख्यालय में संवाददाताओं से बातचीत में नदीम ने हमले को सभी समन्वय प्रक्रियाओं का उल्लंघन बताया। उन्होंने कहा,  "अंतर्राष्ट्रीय सुरक्षा सहायता बल (आईएसएएफ) को पहले ही मानचित्र के जरिये हमारी सुरक्षा चौकियों के बारे में बता दिया गया था। यह असम्भव है कि वे नहीं जानते थे कि यह हमारी चौकी है।"  घटना की विस्तृत जानकारी देते हुए उन्होंने कहा कि शनिवार को दो से तीन हेलीकॉप्टर ने वॉल्केनो चौकी पर संचार व्यवस्था को तहस-नहस कर दिया। इसके बाद उन्होंने बोल्डर चौकी पर हमला किया। इससे पहले उन्हें बताया गया कि यह पाकिस्तान की सुरक्षा चौकी है, लेकिन हेलीकॉप्टर ने हमला जारी रखा।  'एसोसिएटेड प्रेस ऑफ पाकिस्तान' के अनुसार, आतंकवादियों के खिलाफ कार्रवाई में समन्वय स्थापित करने के लिए सीमा पर चार संचार केंद्र थे, लेकिन नाटो और आईएसएएफ ने सभी 'स्टैंडर्ड ऑपरेटिंग प्रोसीजर' का उल्लंघन किया।  उन्होंने यह भी कहा कि पाकिस्तान की सेना ने उस इलाके से आतंकवादियों का पहले ही सफाया कर दिया था। अफगानिस्तान से लगते पाकिस्तान के उस क्षेत्र से कोई आतंकवादी गतिविधि भी नहीं चल रही थी।  नदीम के मुताबिक, इससे पहले भी वर्ष 2008, 2010 और 2011 में पाकिस्तान के सीमावर्ती इलाकों में हमले किए गए, जिसमें 14 पाकिस्तानी सैनिकों की मौत हो गई, जबकि 13 घायल हो गए। पाकिस्तान के बार-बार के अनुरोध के बावजूद हमले की जांच से सम्बंधित सूचना उसे नहीं दी गई और जब दी गई तो यह अधूरी थी।